b"\n_START_ARTICLE_\nAage Roussell\n_START_PARAGRAPH_\nAage Roussell (27. oktober 1901 i K\xc3\xb8benhavn \xe2\x80\x93 9. juni 1972 p\xc3\xa5 Frederiksberg) var en dansk arkitekt, ark\xc3\xa6olog, museumsmand og frihedsk\xc3\xa6mper.\n_START_SECTION_\nUddannelse\n_START_PARAGRAPH_\nRoussell var s\xc3\xb8n af grosserer Rudolf Christian Roussell (1859-1933) og hustru Sidse Hansine f\xc3\xb8dt Nielsen (1868-1941). Roussell blev 1919 student fra Sankt Andreas Kollegium i Ordrup, tog 1920 filosofikum fra K\xc3\xb8benhavns Universitet. Han blev samme \xc3\xa5r optaget p\xc3\xa5 Kunstakademiets Arkitektskole, hvorfra han tog afgang 1922. Han var ogs\xc3\xa5 p\xc3\xa5 Stockholms H\xc3\xb6gskola.\n_START_SECTION_\nUdgravninger p\xc3\xa5 Gr\xc3\xb8nland og doktordisputats\n_START_PARAGRAPH_\nRoussell blev ansat ved Ivigtut Kryolitbrud p\xc3\xa5 Gr\xc3\xb8nland 1924-26 og var bruddets bestyrer i vinteren 1925-26. Roussell deltog i ark\xc3\xa6ologiske gr\xc3\xb8nlandsekspeditioner 1926, 1930, 1932, 1934, 1935 og 1937 og en ekspedition til Island 1939._NEWLINE_Som nyuddannet arkitekt deltog han i henholdsvis 1926 og 1930 i Poul N\xc3\xb8rlunds ark\xc3\xa6ologiske ekspeditioner til Gr\xc3\xb8nland og var sidel\xc3\xb8bende knyttet til arkitekt Mogens Clemmensens tegnestue. Senere stod han selv i 1930'erne i spidsen for fire lignende udgravningsrejser, hvis form\xc3\xa5l var koncentreret om at finde levn fra nordboernes liv i Island og p\xc3\xa5 Gr\xc3\xb8nland. Rejsen gav stof til hans doktordisputats, Farms and Churches in the Medieval Norse Settlements of Greenland (1941). Han blev museumsinspekt\xc3\xb8r ved Nationalmuseet 1937 og var 1949-71 overinspekt\xc3\xb8r og leder af middelaldersamlingen, Nationalmuseets dav\xc3\xa6rende 2. afdeling.\n_START_SECTION_\nDanmarks middelalder\n_START_PARAGRAPH_\n1932\xe2\x80\x9335 gennemf\xc3\xb8rte Roussell restaureringen af B\xc3\xb8rglum Kloster og 1935 ombygningen af herreg\xc3\xa5rden Willestrups sydfl\xc3\xb8j._NEWLINE_I begyndelsen af 1940'erne interesserede Roussell sig for de danske middelalderborge. I perioden 1941-46 forestod omfattende udgravninger p\xc3\xa5 Vordingborg Slotsruin, og i 1942 udkom hans bog Danmarks Middelalderborge. Udgravninger udf\xc3\xb8rte han ligeledes p\xc3\xa5 Aalholm Slot i 1943, hvor han bl.a. fandt resterne af et hidtil ukendt t\xc3\xa5rn._NEWLINE_Roussell blev 1951 formand for Det S\xc3\xa6rlige Kirkesyn, som han havde v\xc3\xa6ret arkitekt for siden 1944, og var redakt\xc3\xb8r af andenudgaven af v\xc3\xa6rket Danske Slotte og Herregaarde (20 bind, Hassing 1963-68)._NEWLINE_Han deltog 1958-59 i de danske udgravninger p\xc3\xa5 \xc3\xb8en Failaka ud for Kuwait.\n_START_SECTION_\nModstandsmand og leder af Frihedsmuseet\n_START_PARAGRAPH_\nRoussell havde taget del i modstandsbev\xc3\xa6gelsen under den tyske bes\xc3\xa6ttelse af Danmark og blev efter krigen overf\xc3\xb8rt til Hjemmev\xc3\xa6rnet, hvor han blev kompagnichef i 1949. Ved siden af sin stilling p\xc3\xa5 Nationalmuseet blev han i 1957 den f\xc3\xb8rste leder af Frihedsmuseet. I 1971 fratr\xc3\xa5dte han denne stilling p\xc3\xa5 grund af alvorlig sygdom, som han d\xc3\xb8de af allerede \xc3\xa5ret efter. Han er begravet p\xc3\xa5 Frederiksberg \xc3\x86ldre Kirkeg\xc3\xa5rd.\n_START_SECTION_\nPolitik og tillidshverv\n_START_PARAGRAPH_\nAage Roussell var konservativt medlem af Frederiksberg Kommunalbestyrelse fra 1958 til 1966. Han var desuden generalsekret\xc3\xa6r for den officielle danske kunst- og kulturudstilling i London 1948 og museumsudvalgets sekret\xc3\xa6r ved udstillingen The Arts of Denmark i USA 1960\xe2\x80\x9361. Han var Ridder af Dannebrog og bar en r\xc3\xa6kke udenlandske ordener._NEWLINE_Han blev gift gift 21. juli 1931 i Kildebr\xc3\xb8nde Kirke med Elisabeth Mathilde Velschou (22. februar 1898 p\xc3\xa5 Corselitze, Falster - 7. maj 1985), datter af godsinspekt\xc3\xb8r Jacob Velschou og hustru Marie f\xc3\xb8dt Valentiner."